《送李应中检校江西》
元代·卢亘

故人昔御南风来，今年便逐轻鸿去。短亭古堠不记人，依旧青天覆长路。

马鸣日落风萧萧，九月飞霜催柳条。出门相顾仰天笑，胸中直气干云霄。

莫恨江山连百越，自有清游醒诗骨。都将万事付无心，徐孺亭前钓秋月。

作者简介：汲郡人，字彦威。幼颖悟，博览群书。为文雄逸，尤工于诗。以拟著《滕王阁记》，受知于姚燧，荐为国史院编修。后以待制卒。有《彦威集》。